google/wiki40b huggingface dataset:
Jensen Ackles

Oppveksten

Ackles ble født i Dallas i Texas som sønn av Roger Alan Ackles, en lokal teaterskuespiller, og Donna Joan Shaffer. Ackles har en bror, Joshua, som er tre år eldre, og en søster, Mackenzie, som er syv år yngre. Hans familie kommer fra England, Irland og Skottland. Han hadde egentlig planlagt å studere idrettsmedisin på Texas Tech University for å bli fysioterapeut, men flyttet i stedet til Los Angeles for å bli skuespiller.

Karriere

Ackles har drevet med teater siden han var fire år, men begynte ikke å satse på en karriere før i 1996. Han hadde gjesteroller i serier som Mr. Rhodes, Sweet Valley High, og Cybill før han ble med i såpeserien I gode og onde dager som Eric Brady i 1997. Han vant prisen som «Beste mannlige nykommer» på Soap Opera Digest Award i 1998 og ble nominert tre ganger (i 1998, 1999 og 2000) til prisen «Outstanding Younger Actor in a Drama Series» under Daytime Emmy Award for sine prestasjoner i I gode og onde dager.
Etter å ha sluttet i I gode og onde dager i 2000, var han med i miniserien Blonde, om livet til Marilyn Monroe. Han deltok også på audition for rollen som den unge Clark Kent i Smallville, en rolle som gikk til Tom Welling i stedet. Hans neste rolle var en gjesterolle i James Camerons serie, Dark Angel på Fox i 2001 som seriemorderen Ben/X5-493, «bror» til hovedpersonen Max/X5-452 (spilt av Jessica Alba). Rollefiguren hans døde i en episode, men Ackles returnerte til serien i andre sesong som Bens klone, Alec/X5-494. Han var med helt til seriens slutt i 2002.
Ackles ble med i serien Dawson's Creek i siste sesong, som, Jen Lindleys kjæreste. Etter dette, spilte han i flere episoder av serien Still Life som på tross av planlagte sendinger aldri ble vist på Fox. Han hadde også en mindre rolle i kortfilmen The Plight of Clownana fra 2004. Ackles var produsentens førstevalg til å spille Eliza Dushkus kjæreste i andre sesong av Tru Calling, Ackles droppet rollen, som senere ble tilbudt til Eric Christian Olsen. Rollefiguren skiftet navn til «Jensen» fordi produsenten av Tru Calling likte Ackles navn så godt. Ackles flyttet så tilbake til Vancouver (hvor Dark Angel ble filmet) i 2004 for å spille Jason Teagues assistenttrener i Smallville. Rollefiguren hadde også et forhold til Lana Lang, spilt av Kristin Kreuk. 
Ackles ble deretter med i serien Supernatural i 2005, hvor han spilte Dean Winchester. Dean og broren Sam (Jared Padalecki) kjører rundt i USA for å lete etter overnaturlige skapninger. Den trettende sesongen av serien er ventet høsten 2017.

Personlig liv

Etter å ha vært sammen med skuespilleren, turneren og modellen Danneel Harris i tre år, forlovet de seg i november 2009. Par giftet seg senere i 15. mai 2010 i Dallas, Texas. Ackles ser på seg selv som en non-denominational Christian. Ackles og ektefellen fikk en datter i 2013.
Zhunge'er kullkraftverk

Zhunge'er kullkraftverk er et kullkraftverk i provinsen Indre Mongolia i det nordlige Kina. Det har en installert produksjonskapasitet på 500 MW fordelt på 4 turbiner. Årsproduksjonen er på 1,94 TWh. Operatør er China Shenhua.
United Service Organizations

United Service Organizations Inc. (USO) er en ideell organisasjon som organiserer programmer, ytelser og underholdning til amerikanske tropper og deres familier. USO ble grunnlagt i 1941 etter ordre fra daværende president Franklin D. Roosevelt. USOs offisielle motto er «Until Every One Comes Home».
Alt Camp

Alt Camp er et comarca i Catalonia, hvis hovedstad er Valls. 
Det grenser i nord til Vallès Occidental og Vallès Oriental, i øst til Maresme og Middelhavet, i sør til Tarragonès, og i vest og sør til Baix Camp.
Alt Camp har 42 586 innbyggere og et areal på 538,01 km².
Brian McDermott

Spillerkarriere

McDermott kom til Arsenal FC som læregutt i 1977. Etter at han forlot Arsenal i 1984 fortsatte han med å spille for Fulham FC og IFK Norrköping på utlån. Han gikk deretter til Oxford United, hvor han også var på utlån til Huddersfield Town FC. Deretter fortsatte karrieren hos Cardiff City FC, Exeter City FC og Yeovil Town FC i det som kom til å bli en 14-årig lang spillerkarriere. I IFK Norrköping ble han blant annet utnevnt til årets spiller i Sverige i 1984. Han avsluttet sin karriere med å spille for Slough Town FC i 1995.

Trenerkarriere

Den påfølgende sesongen fra 1996 ble han leder for Slough Town FC hvor han hadde et svært vellykket opphold. Etter å ha ledet Woking fra 1998 til 2000 ble McDermott sjefsspeider for Reading FC i 2000. Han jobbet seg oppover i klubben, og overtok som manager i 2009. I sin første sesong ledet han Reading til kvartfinalen i FA-cupen for første gang på 83 år, en vei som inkluderte å slå ut Liverpool FC på Anfield. Den påfølgende sesongen gjentok han bragden, denne gangen med en borteseier over Liverpools byrivaler Everton FC.
I Football League Championship 2010–2011 fikk the Royals en dårlig start, men endte til slutt på en femteplass og sikret seg en plass i play-off. Etter en målløs kamp på Madejski Stadium, scorte Shane Long to ganger i en 3–0-seier i Cardiff. Dette ga Reading en tur til Wembley Stadium i playoff-finalen, der klubben tapte 4–2 for Swansea City AFC, som var ledet av hans gamle kollega Brendan Rodgers. Den 17. april 2012 ledet McDermott Reading til Premier League etter en 1–0 seier mot Nottingham Forest FC, hvor de hadde 15 seiere på de siste 17 kampene. Den 14. mai 2012 ble McDermott også kåret til årets trener i Championship.
I mars 2013 fikk McDermott sparken i Reading etter en resultatmessig svak periode. 12. april 2013 ble han ansatt som ny manager i Leeds United. 31. mai 2014 ble ansettelsesforholdet avsluttet.
Johannes Gramann

Liv og virke

Gramann begynte å studere i Leipzig i 1503. I 1516 fikk han rang som Magister der, før han i 1520 begynte som rektor på Thomasskolen i Leipzig.
Ved disputasen i Leipzigmellom Johannes Eck og Martin Luther fra 27. juni til 16. juli 1519 var han sekretær for Eck, men ble overbevist av Luthers argumenter og ble en del av reformasjonen. Han virket så fra 1522 til 1524 som dompredikant i Würzburg.
Etter et mellomopphold i Wittenberg ble han i 1526, på Luthers anbefaling, sendt til Königsberg av Albrecht av Preussen. Der jobbet han som prest og tok seg av organiseringen av skolevesenet i byen. Selv grunnla han skolen som Königsberg universitet sprang ut fra i 1544. Sammen med Paul Speratus tilhørte han de viktigsate reformatorene i Preußen.
Som salmedikter er Gramann særlig kjent for salmen Nun lob, mein Seel, den Herren. Salmen finnes i flere tyske salmebøker og står også på både bokmål og nynorsk i Norsk Salmebok og Norsk salmebok 2013.
Hemilocrinitus

Utseende

En middelsstor, brungul trebukk, antennene og en stripe på pronotum er svarte. Antennene har en påfallende brem av svarte hår på innersiden og er nokså kraftige.

Utbredelse

Arten er kjent fra Costa Rica.
Den vredfulle mor, beskytter av mantraer

Den vredfulle mor, beskytter av mantraer (THL: ngak sung tröma; wylie: sngags srung khro ma’i rgyud) er en tantrisk tekst innenfor tibetansk buddhisme.
Śrī Siṃha, som var læreren til Vimalamitra i det 8. århundre, regnet teksten som et tillegg, en 18. tantra, blant «de 17 tantraer» som utgjør den fjerde og siste seksjon av menngagdé. Menngagdé er den tredje og mest avanserte delen av dzogchen, som igjen er en av tre inndelinger av de indre tantraer i den tibetanske tekstsamlingen Nyingma Gyubum. Nyingma er den eldste av de fire retninger i tibetansk buddhisme.
Pneumatikk

Andre bruksområder

I eksplosjonsfarlige omgivelser (Ex-sone 0, 1 og 2) blir pneumatiske komponenter ofte foretrukket fremfor elektriske, siden de ikke er potensielle tennkilder. Særlig i petroleumsindustrien (offshoreplattformer, raffinerier og landterminaler) er pneumatikk benyttet, både til aktuatorer og til instrumentering. Disse komponentene er gjerne i syrefast utførelse.

Kompresjon

Kompresjon av trykkluft skjer ved å bruke kompressorer. Disse er oftest stempel- eller skruekompressorer som leverer trykkluft i området 6-8 bar eller inntil 10 bar. Reguleringen av kompressoren krever en trykktank i forhold til kompressortypen og -størrelsen, eventuelt også i forhold til forbruksmønsteret av trykkluft.
Kompressorer er vanligvis montert på en trykktank eller utstyrt med en frittstående trykktank. Trykktanker skal inspiseres årlig iht. Arbeidstilsynets forskrift for trykkluftanlegg av 12. januar 1978. Trykktanken er utstyrt med inspeksjonsbok som er utstedt av produsenten, og den skal være ájour med innførte inspeksjoner.

Rørnett

Rørnettet dimensjoneres i forhold til rørlengder, luftmengde og akseptabelt trykkfall. Det utføres tradisjonelt med tanke på optimal funksjon, som kan innebære en ringledning i et fabrikklokale med rørnedløp til forbrukssteder i lokalet.
Avhengig av vurderinger rundt luftkvaliteten (partikler, olje, vann og vanndamp) og temperatursoner utføres også rørnett med vannsperrer (svanehalser) og dreneringsmulighet.
Rørnettes reguleringsområde er avhengig av kompressortypen. Spesielt ved bruk av stempelkompressorer, men også generelt, brukes vanligvis en trykkregulator ved trykkluftinntaket til en maskin. Denne kombineres eventuelt med en filter/vannutskiller og eventuelt også med et oljesmøreapparat.

Luftbehandling

Luftbehandling er å bruke tørkerutstyr og filter for å gi en bestemt luftkvalitet. Luftkvaliteten er avhengig av kompressortypen og omgivelsestemperaturen. Til kvalitetsforbedring av trykkluft brukes vanligvis kjøletørkere, adsorpsjonstørkere og mikrofilter. Luftbehandlingsutstyret plasseres etter kompressoren eller før forbruksstedet avhengig av den oppgaven det har.
Konvensjonelt pneumatikkutstyr er ikke ømfintlig for forurensning i luften. Generelt gir kjøletørking en god trykkluftkvalitet når temperaturen ikke avviker mye fra normale innendørs temperaturer. Kjøletørkere leverer et trykkduggpunkt rundt 3 °C som generell standard.
Wuzhai (Xinzhou)

Wuzhai (kinesisk: 五寨县; pinyin: Wǔzhài Xiàn) er et fylke i provinsen Shanxi i Folkerepublikken Kina. Det er del av byprefekturet Xinzhou.
Befolkningen var på 102 919 innbyggere i 1999.

Samferdsel

Kinas riksvei 209 løper gjennom området. Den begynner i Hohhot i Indre Mongolia, krysser gjennom provinsene Shanxi, Henan, Hubei, Hunan og ender opp i havnebyen Beihai i Guangxi.
Kaustisksoda

Kaustisksoda er et musikkalbum med Folk & Røvere, utgitt i 1998. Albumet lå fem uker på VG-lista og endte med 27.-plass som beste plassering.
Zhanhua kullkraftverk

Zhanhua kullkraftverk er et kullkraftverk i provinsen Shandong i det nordøstlige Kina. Det har en installert produksjonskapasitet på 1.320 MW. Anlegget ble påbegynt i 1975 og stod ferdig etter totalt fire utbyggingsrunder i 2008.
Ronald Koeman

Classic XI

På FIFA 07, FIFA 08, FIFA 09, FIFA 10, FIFA 11, FIFA 12, FIFA 13, FIFA 14, FIFA 15 og FIFA 16 er Koeman med på laget, Classic XI. Der er blant annet Zico, Franz Beckenbauer og Hugo Sanchez
UNIX System Laboratories, Inc. versus Berkeley Software Design, Inc.

UNIX System Laboratories, Inc. versus Berkeley Software Design, Inc. var en rettssak i USA i 1992 som ble ført av Unix System Laboratories mot Berkeley Software Design og styret ved Universitetet i California angående den intellektuelle eiendom til operativsystemet UNIX. Saken ble avsluttet av domstolen I 1993 atter at dommeren betvilte gyldigheten av USL’s intellektuelle eiendom. Novell, som på denne tiden hadde kjøpt USL, og BSDi ble enige om å ikke føre saken videre omkring Berkeley Software Distribution (BSD), som senere utviklet en familie av BSD-distribusjoner, som hver enkelt hadde sitt eget bruksområde.
Quiet Mutiny

Quiet Mutiny er en EP med Offpist, utgitt i 2010.
Steven Nzonzi

Amiens

Nzonzi begynte sin fotballkarriere i hjembyen Colombes i Frankrike, men som 10-åring ble han innlemmet i Paris Saint-Germain sitt ungdomsakademi. Etter opphold i på diverse juniorlag i andre klubber, endte han i 2005 opp i Amiens.
I en alder av 18 år fikk han sin profesjonelle debut i en cupkamp i november 2007. Han fikk i løpet av denne sesongen sin første proffkontrakt og ble innlemmet i a-stallen. Den påfølgende sesongen var han allerede fast inventar i sin defensive midtbanerolle. Sesongen endte med nedrykk til nivå tre i Frankrike. Fra Premier League viste Blackburn Rovers og Portsmouth interesse, og det var til slutt førstnevnte klubb som fikk tilslaget på franskmannen.

Blackburn Rovers

Nzonzi skulle vise seg å bli en umiddelbar suksess for Blackburn Rovers. Med begrensede midler endte klubben på en 10. plass, og Nzonzi ble belønnet med prisen som årets spiller av Blackburn-fansen etter 09/10-sesongen. Et av høydepunktene var hans 1-0 mål mot Arsenal på Emirates. Hans mål fra 25 meter hjemme mot Everton i april 2010 ble også satt pris på av fansen.
Sesongen etter led Nzonzi under at hele laget underpresterte. Han gikk også skadet en lengre periode, og i tillegg til karantener gikk han glipp av 17 kamper.

Internasjonal karriere

Nzonzifikk sitt første møte med landslagsspill på Frankrikes U21-lag. Han ble første gang tatt ut den 1. oktober 2009 for U21-lagets kvalifiseringskamper til EM mot Malta og Belgia. I kampen mot Malta kom han inn som innbytter, mens han fikk starte kampen mot Belgia.
Han ble tatt ut i Frankrikes tropp til VM i fotball 2018 i Russland. Frankrike vant VM-finalen mot Kroatia 4-2. Han ble skiftet inn i det 55. spilleminutt i finalen. I 2019 ble han, sammen med andre medlemmer av vinnerlaget fra verdensmesterskapet, utnevnt til ridder av Æreslegionen.
Kärdla lufthavn

Kärdla lufthavn (IATA: KDL, ICAO: EEKA) er en flyplass i Estland. Flyplassen ligger 7 km øst for byen Kärdla på øya Hiiumaa.
Flyplassen har en asfaltert rullebane med lengde 1520 meter og bredde 30 meter. Baneretningene er 14 og 32. Rullebanen ble utbedret i 1998.
Kärdla lufthavn åpnet i 1963. I årene framover var det relativt stor aktivitet ved flyplassen, med rutefly til Tallinn, Haapsalu, Vormsi, Kuressaare, Riga, Pärnu, Viljandi og Tartu, og charterflygninger til Murmansk, Vilnius og Kaunas. I 1987 reiste 24 235 passasjerer via Kärdla lufthavn. Etter at Estland ble selvstendig i 1991 sank imidlertid flytrafikken kraftig, og i 1995 var passasjertallet på flyplassen nede i 727. Siden da har imidlertid trafikken tatt seg opp litt. I 2004 reiste 8840 passasjerer via flyplassen.
Operatør på Kärdla lufthavn er i dag Avies. De har rutefly mellom Kärdla og Tallinn med et 17 seters propellfly.
Flyplassen arrangerer «flydager» med blant annet veteranfly hvert år, første helga i august.
23. november 2001 styrtet et fly med 17 mennesker ombord på vei fra Tallinn til Kärdla, ved Palade på Hiiumaa. To personer omkom i styrten.
Svart marlin

Svart marlin (Istiompax indica) er en fisk i seilfiskfamilien som finnes i Stillehavet og Indiahavet.
Leonardo (forening)

Leonardo er linjeforeningen for Industriell design ved Norges teknisk-naturvitenskapelige universitet i Trondheim og er industriell design-studentenes sosiale og faglige forum.
Linjeforeningen er oppkalt etter universalgeniet Leonardo da Vinci som behersket kunst og estetikk såvel som teknikk, og således er idealet for en sivilingeniør i industriell design.
Leonardo arrangerer sosiale aktiviteter som filmkveld, trening, fester, og faglige arrangementer på kveldstid, som akttegning og faglige foredrag.
Cuba libre

Cuba libre er en alkoholholdig drikk som inneholder rom og cola, og eventuelt sitron/lime.
Fjord Cricket Club

Fjord Cricket Club (stiftet i september 2007) er en cricketklubb fra Oslo, som i 2013 spiller i 1 divisjon og 3 divisjon cricket for menn.
Klubben ble startet av indiske immigranter i september 2007, og startet med seriespill i 2008.
Stuping under Asialekene 2010

Stuping under Asialekene 2010. Stuping var en av flere sporter under de 16. Asialekene som ble arrangert i Guangzhou i Kina. Konkurransene ble avviklet mellom 22. og 26. november 2010. Det var ti øvelser, fem for menn og fem for kvinner. 74 utøvere fra fjorten nasjoner deltok. Kina ble beste nasjon, de vant alle ti gullmedaljene.
Antibiotikaresistens

Antibiotikaresistens er en type resistens hvor en mikroorganisme motstår virkningen av antibiotika.
Det skilles mellom naturlig resistens og ervervet resistens. I førstnevnte tilfelle har mikroorganismene en naturlig iboende resistens mot antibiotika, men i de tilfeller hvor mikroorganismene har klart å endre seg gjennom mutasjoner kalles det ervervet resistens. Resistente mikroorganismer kan ha forskjellige metoder for å unngå å bli ødelagt av antibiotika.
Massiv bruk av antibiotika kan utløse resistens mot den type antibiotika som anvendes, men det kan parallelt også utvikles resistens mot typer antibiotika som ikke benyttes.
Antibiotikaresistens bekjempes i hovedsak ved å begrense anvendelse av antibiotika til et nødvendig minimum, samt å stanse spredningen av resistente mikroorganismer.
Slaget i Bergen 1181

Bakgrunnen

Etter å ha kommet til Bergen i slutten av juni 1180 overvintret Sverre og birkebeinerne i byen til året etter. Den folkelige motviljen mot dem var sterk og gikk etterhvert over i det fiendtlige. Birkebeinerne måtte derfor holde seg innenfor byens grenser. De fikk derfor ikke vite stort om hva som foregikk rundt om langs Vestlandet.
Den 24. februar 1181, i den andre uken av langfasten etter den eldre kalender (etter vår kaldender mars 1181), oppdaget Sverres vakter langskip på vei inn i Vågen i nattemørket. Alarmen gikk, og birkebeinerne trodde at det var Magnus Erlingsson som var kommet med en hær. Birkebeinerne var spredt rundt i byen, slik at Sverre var tvunget til å dra helt til Ålrekstad for å finne sine menn. Der fikk han vite at det ikke var hærmenn, men en bondehær som var kommet til Bergen.
Jon Kurtiza hadde satset på et overraskelsesangrep for å drive vekk birkebeinerne uten å bli blandet inn i harde kamper. Slik gikk det ikke. I stedet for å toge inn mellom bygningene i byen, gikk deler av bondehæren på land ved Nordnes. En annen del av bondehæren kom til Holmen på den andre siden av Vågen og kom til Kristkirken og kongsgården. Da Sverre hørte dette besluttet han å dra ned til byen og samle mennene sine ved kirkene.

Slaget

Ved Allehelgenskirken i Vågsbunnen fylket Sverre birkebeinerne sine og rykket ut på vollene og over til Nordnes hvor størsteparten av bondehæren sto. Jon Kurtiza hadde samlet vossinger, osterøyinger og nordhorder, kanskje så mange som opptil tusen mann; åpenbart flere enn birkebeinerne.
Ved daggry gikk birkebeinerne til angrep. Sverres saga kan fortelle at birkebeinerne hugg ned bøndene, og at noen av dem flyktet, noen hoppet i sjøen for å komme seg ut til skipene sine, og mange druknet underveis. Styrken på Holmen der Jon Kutiza var kommet med sitt skip ble også slått tilbake. Restene av bondehæren rodde ut av Vågen, mens de overlevende etterhvert fikk grid av Sverre.

Etterspillet

Sverre seilte kort tid etterpå rundt om i Hardanger og Hordaland for å tukte bøndene, men de fleste ville ikke møte Sverres straff og rømte derfor østover til Viken. Samtidig hadde Magnus Erlingsson dratt nordover fra Danmark til Viken som fremdeles var under hans kontroll.
Francesco Feo

Liv

3. september 1704 begynte Feo å studere musikk ved Conservatorio di Santa Maria della Pietà i Napoli. Der ble han kjent med  Leonardo Leo og Giuseppe de Majo. Feos første lærer var Andrea Basso og etter 1705 den nytilsatte Nicola Fago. Feo avsluttet studiene ved det napolitanske konservatoriet i 1712.
Den første operaen, L'amor tirannico, ossia Zenobia, sto ferdig i 1713. Til karnevalet i 1714 presenterte han oratoriet Il martirio di Santa Caterina. Feo ble berømt for sin operaserie  Siface, re di Numidia som han oppførte på Napolis Teatro San Bartolomeo i 1723.
Med berømmelsen fulgte også utnevnelse til lærer ved Conservatorio di Sant'Onofrio. Av Feos studenter kan nevnes  Nicola Sabatino, Niccolò Jommelli, og Gennaro Manna. I 1739 ble Feo Francesco Durantes etterfølger ved Conservatorio dei Poveri di Gesù Cristo, der han ble til 1743.
Feos verk ble hovedsakelig oppført i Napoli og andre steder i Italia, men han oppførte også verk i Madrid og Praha.

Verk

Francesco Feo var framfor alt kjent for sine operaer, oratorier og kirkemusikalske dramaer. De fleste av disse verkene stammer fra tiden mellom 1720 og 1745. Ellers komponerte han en rekke kantater, arier og andre kirkemusikalske verk som flere messer, pasjoner, en stabat mater og rekviemet Missa defunctorum (1718).
Den siste operaen fra Feos hånd, Arsace, ble uroppført i Torino i anledning gjenåpningen av Teatro Regio i 1740, og det aller siste autografe manuskriptet er  Quoniam tu solus sanctus for tenor og strykere fra 1760.
Eric Gustav Tunmarck

Biografi

Tunmarck var født i Sverige og utdannet i Göteborg i årene 1744-49 under malermester Jacob Schönfeldt. Han kom til Konsgberg rundt 1760 og ble boende resten av livet i Norge. Her deltok han i utsmykkingen av Konsgberg kirke frem til 1764, deretter reiste han rundt på Østlandet og påtok seg malerarbeid. Han var særlig aktiv i området mellom Oslo og Kongsberg.
Tunmarck var produktiv som maler og ble en viktig representant for rokokkostilen i Norge. Noen rik mann ble han derimot aldri, han døde i Drammen i 1789 og ble begravet på fattigkirkegården på Bragernes. Dødsårsaken skal ha vært bly-og løsemiddelforgiftning.
Dicheros roepstorffi

Utseende

En middelsstor (ca. 20 millimeter), blank, svart gullbasse uten metallisk glans. Dekkvingene har to rundede, guloransje flekker.

Utbredelse

Arten finnes på Andamanene.
Neologismer i norsk

Neologismer i norsk (Nyord i norsk) er neologismer (nyord) påvist av Norsk språkråd. Språkrådet bruker et verktøy utviklet av Knut Hofland ved Uni Research Computing.
Koulikoro

Koulikoro er en by i det vestlige Mali, og den administrative hovedstaden i regionen med samme navn. Koulikoro er også hovedstad i en av regionens administrative kretser, også den med samme navn som byen. Koulikoro ligger ved elven Niger, ca 60 km nordøst for Barnako, og hadde 43 174 innbyggere ved folketellingen i 2009. Koulikoro er østlig endestasjon for jernbanestrekningen Dakar-Niger, en jernbanestrekning som gir forbindelse mellom Atlanterhavet ved Senegals hovedstad, og elven Niger.
Radja Nainggolan

Landslaget

29. mai 2009 spilte han sin første landskamp for Belgia mot Chile. 5. mars 2014 scorte han sitt første mål mot Elfenbenskysten.
Han ble tatt ut i Belgias EM-tropp til EM i Frankrike 2016.
Hubert Wilkins

Livshistorie

Wilkins ble født i  Hallett i Sør-Australia som den siste av  13 barn i en innvandrer-/pionerfamilie hvor faren drev en sauefarm. Som tenåring flyttet han til Adelaide, hvor han fikk jobb som kinomaskinist ved et reisende kinoteater. Senere kom han seg til England, hvor han begynte å arbeide som filmfotograf og ble ble en pioner på flyfotografering.  Hans kunnskaper om fotografering ledet han inn på den banen som skulle bli hans livsverk, polarekspedisjoner og polarforskning. Først som deltaker og senere som leder for egne ekspedisjoner.
Den 22. april 1928, bare et år etter Charles Lindberghs atlanterhavsflyvning, fløy  Wilkins og hans flyver Carl Ben Eielson over Polhavet fra Point Barrow i Alaska til Spitsbergen langs Grant Land og Ellesmere Island.  For denne bragden ble han adlet og kunne deretter sette Sir foran sitt navn. Han ble også hedret med Norsk Aero Klubbs hederstegn.
I kjølvannet at den store oppmerksomheten han fikk ved hjemkomsten til New York, giftet han seg med den australske skuespilleren Suzanne Bennett.
Med finansiell støtte av William Randolph Hearst fortsatte Wilkins sine polarekspedisjoner, denne gang i Antarktis.  På den australske halvøy navnsatte han Hearst Land etter sin sponsor, og Hearst takket tilbake ved å invitere han og Suzanne på en bryllupsreise jorden rundt med luftskipet «Graf Zeppelin».
Wilkins ledet en mislykket ekspedisjon sommeren 1931 som skulle ta seg frem under isen til Nordpolen med en amerikansk ubåt fra første verdenskrig. Denne hadde han gitt navnet «Nautilus». Til tross for at han ikke gjennomførte turen som planlagt, så hadde han banet veien for senere ekspedisjoner under isen i Polhavet, noe som skjedde da den amerikanske marines atomubåt USS «Nautilus» krysset Polhavet under isen i 1958.
Etter Wikins død 30. november 1958 tok atomubåten USS «Skate», den første som  brøt gjennom isen på Nordpolen 17. mars 1959 hans aske og strødde den over Polhavet.
Wilkins isbrem og Wilkinssundet er begge oppkalt etter han.